text: Que vous iroie je contant,
   Ne la besoigne pourloignant ?
   Cléomadès tout devisa
   À Durbant. Comment s'en ira
   Bel et à point moustrer li sot
   Au plus couvertement qu'il pot.
   Dist li que, selonc son afaire,
   PageV02P092
   N'a or d'armeüre que faire,
   K'en la voie où il veut aler
   N'a pas mestier de lui armer,
   Et, pour ce, li vorra laissier
   Et armeüres et destrier
   Dusqu'à tant que il reveura ;
   Et ce sera quant il porra,
   Non pas si tost com il vorroit.
   Durbans entent bien et perçoit
   Que il n'a talent d'arrester.
   Pour ce ne l'en veut apresser ;
   Car volentiers, se il povoit,
   Tous jours avoeques lui seroit.
   Tout son bon li grée et otroie,
   Et de demorer moult li proie
   Cel jour ; mais il n'en pot finer.
   Que, sans plus, dusqu'après disuer.
  